钦定古今图书集成/明伦汇编/官常典/第684卷 > 范如圭
## 钦定古今图书集成/明伦汇编/官常典/第684卷 > 范如圭

按《宋史》本传：“如圭，字伯逵，建州建阳人。少从舅氏胡
安国受《春秋》。登进士第，授左从事郎、武安军节度推
官。始至帅，将斩人，如圭白其误，帅为已署，不易也。如圭正色曰：‘节下奈何重易一字而轻数人之命’？帅矍
然从之。自是府中事无大小悉以咨焉。居数月，以忧
去，辟江东安抚司书写机宜文字。近臣交荐，召试秘”
书省正字，迁校书郎兼史馆校勘。秦桧力建和议，金
使来无所于馆，将虚秘书省以处之。如圭亟见宰相
赵鼎曰：“秘府《谟训》所藏，可使仇敌居之乎？”鼎竦然，为
改馆。既而金使至，悖傲，议多不可从，中外愤郁。如圭
与同省十馀人合议，并疏争之。既具草，骇遽引却者
众。如圭独以书责桧以曲学倍师、忘仇辱国之罪，且
曰：“公不丧心病狂，奈何为此？必遗臭万世矣。”桧怒，草
奏，与史官六人上之。金归河南地，桧方自以为功。如
圭轮对，言：“两京之版图既入，则九庙八陵瞻望咫尺。
今朝修之使未遣，何以慰神灵、萃民志乎？”帝泫然曰：
“非卿不闻此言。”即日命宗室士㒟及张焘以行。桧以
不先白己，益怒。如圭谒告去，奉柩归葬故乡。既窆，差
主管台州崇道观，杜门十馀岁，起通判邵州，又通判
荆南府。荆南旧户口数十万，寇乱后无复人迹，时蠲
口钱以安集之，百未还一二也。议者希桧意，遽谓流
庸浸复而增之，积逋二十馀万缗，他负亦数十万。版
曹日下书责偿甚急，如圭白帅悉奏蠲之。桧死，被旨
入对，言：“为治以知人为先，知人以清心寡欲为本”，语
甚切。又论：“东南不举子之俗，伤绝人理，请举汉《胎养
令》以全活之，抑亦勾践生聚报吴之意也。”帝善其言。
又奏：“今屯田之法，岁之所获，官尽征之，而田卒赐衣
廪食如故，使力穑者有赢馀之望，惰农者无饥饿之
忧。贪小利，失大计，谋近效，妨远图，故久无成功。宜籍
荆、淮旷土，画为丘井，仿古助法，别为科条，令政、役法，
则农利修而武备饬矣。”以直秘阁提举江西常平茶
盐，移利州路提点刑狱，以病请祠。时宗藩并建，储位
未定，道路窃有异言。如圭在远外，独深忧之，掇至和、
嘉祐间名臣奏章凡三十六篇，合为一书，囊封以献，
谓深考群言，仰师成宪，断“以至公勿疑。”或以越职危
之，如圭曰：“以此获罪，奚憾？”帝感悟，谓辅臣曰：“如圭可
谓忠矣。”即日下诏，以普安郡王为皇子，进封建王，复
起如圭知泉州。南外宗官寄治郡中，挟势为暴，占役
禁兵以百数，如圭以法义正之。宗官大沮恨，密为浸
润以去，如圭遂以中旨罢，领祠如故。僦舍邵武以居，
士大夫高之，学者多从之质疑。卒，年五十九。如圭忠
孝诚实，得之于天。其学根于经术，不为无用之文。所
草具《屯田之目》数千言，未及上。张浚视师日，奏下其
家取之，浚罢，亦不果行。有集十卷，皆书疏议论之语，
藏于家。子念祖、念德、念兹。